Komisijos reglamentas (EEB) Nr. 563/82
1982 m. kovo 10 d.
nustatantis išsamias Reglamento (EEB) Nr. 1208/81 taikymo taisykles, nustatant suaugusių galvijų rinkos kainas, remiantis Bendrijos skerdenų klasifikavimo skale
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Graikijos stojimo aktu,
atsižvelgdama į 1981 m. balandžio 28 d. Tarybos reglamentą (EEB) Nr. 1208/81, nustatantį Bendrijos suaugusių galvijų skerdenų klasifikavimo skalę [2], ypač į jo 2 straipsnio 2 dalies paskutinę pastraipą, 3 straipsnio 1 dalį ir 4 straipsnio 3 dalies antrą pastraipą,
kadangi, siekiant nustatyti jautienos rinkos kainas, Reglamentas (EEB) Nr. 1208/81 numato Bendrijoje laipsniškai įvesti jautienos rinkos kainas;
kadangi norint gauti palyginamas Bendrijos kainas, reikia tiksliai nustatyti prekybos etapą, kuriame registruojamos suaugusių galvijų skerdenų kainos, ir nustatyti korekcinius koeficientus, pagal kuriuos reikia derinti tam tikrose valstybėse narėse naudojamą skerdenos pateikimą su Bendrijos pamatiniu skerdenos pateikimu;
kadangi norint Bendrijoje užtikrinti vienodą suaugusių galvijų skerdenų klasifikavimą, reikia nustatyti tam tikras taisykles kaip taikyti tą klasifikavimo sistemą, ypač kokiais kriterijais remtis priskiriant nekastruotų bulių skerdenas tam tikrai kategorijai;
kadangi Galvijienos vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Rinkos kaina, kurią reikia nustatyti remiantis Bendrijos suaugusių galvijų skerdenų klasifikavimo skale, nurodyta Reglamento (EEB) Nr. 1208/81 6 straipsnio trečioje ir ketvirtoje pastraipose, yra toji kaina, kurią skerdyklos moka atskaičius visus mokesčius gyvulio tiekėjui. Ši kaina nurodoma 100 kg skerdenos, pateiktos pagal to paties reglamento 2 straipsnio 2 dalyje nurodytą pamatinį skerdenos pateikimą ir pasvertos bei surūšiuotos ant kablio skerdykloje.
2. Registruojama tokia masė:
- atšaldytos skerdenos masė, arba
- šiltos skerdenos masė, nustatyta kuo greičiau po paskerdimo, ir iš jos atėmus 2 %.
3. Jei skerdenos pateikimas ją pasvėrus ir suklasifikavus ant kablio skiriasi nuo pamatinio skerdenos pateikimo, skerdenos masė koreguojama, taikant priede nurodytus korekcijos koeficientus. Šiuo atveju atitinkamai koreguojama kaina už kiekvieną skerdenos 100 kg.
2 straipsnis
Taikant Regalmento (EEB) Nr. 1208/81 3 straipsnio 1 dalį, jaunesnių kaip 2 metų nekastruotų buliukų skerdenos skiriamos nuo kitų nekastruotų bulių skerdenų pagal nugaros sprando slankstelių ataugų sukaulėjimą.
Jaunesnių kaip 2 metų nekastruotų buliukų skerdenose neturi būti matyti sukaulėjimo žymių pirmųjų devynių sprando slankstelių kremzlinėse.
3 straipsnis
Pašalinti paviršinius riebalus, kaip nurodyta Reglamento (EEB) Nr. 1208/81 4 straipsnio 3 dalyje, reiškia paviršinių riebalų dalinį pašalinimą nuo:
- kulšies, kryžkaulio ir vidurinių šonkaulių,
- smailiojo pakrūtinio, išorinės pusės aplink išeinamąją angą ir lytinius organus bei uodegą,
- šoninio apvaliojo kumpio.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1982 m. kovo 10 d.